Yangi tuqqan ayol klinik o`limni boshdan kechirdi

Qozog`istonning Aqto`be shahrida yashovchi 23 yoshli, Tamara Goreskaya nomli yangi tuqqan ayol klinik o`limni boshdan kechirib, 16 kun komada yotdi, deb xabar berdi “Tengrinews.kz” nashri.
Tamara qiz farzandni dunyoga keltirgan, chaqaloqqa Rita, deb ism qo`yilgan. Tamara 16 sentyabr kuni, homiladorlikning sakkizinchi oyida viloyat markazidagi kasalxonaga yotqizilgan. Ayolning buyragida muammolari bo`lgan, hududiy vrach agar boshi og`risa, turli shishlar paydo bo`lsa, zudlik bilan “Tez yordam”ga qo`ng`iroq qilishi lozimligi haqida uqtirganiga qaramay, Tamara sog`lig`iga bee`tibor bo`lgan. U oila a`zolari bilan birga to`yga borgan, o`zini yomon his qilgach, dori ichgan. Shunga qaramay, ahvoli og`irlashib, kasallik xuruj qilgan, shishib ketganidan oyog`iga 40-o`lchamdagi poyabzal ham to`g`ri kelmagan. Shundan keyin turmush o`rtog`i “Tez yordam”ga qo`ng`iroq qilgan.
“Tamarani kasalxonaga olib kelishganda, koma holatida edi. Hozir u buni eslay olmaydi. Kesarcha kesish orqali, vazni bir yarim kilogramm bo`lgan qizcha dunyoga keldi. Galdagi vazifamiz onani qutqarish edi. Ayolning miyasi, hayotiy muhim bo`lgan nafas olish va harakat a`zolari shishib ketgandi. Shish natijasida yurak to`xtab qoldi. Bemor klinik o`limni boshdan kechirdi. U 16 kun mobaynida komada yotdi, uning tuzalishiga umid qolmagandi. Ammo u o`ziga keldi. Inson yuragi kislorodsiz atigi besh daqiqa yashashi mumkin”, dedi kasalxona vrachi Avramenko.
Tamara Goreskaya tug`ruqxonada 41 kun yotgan. Komadan keyin hech nimani xotirlay olmagan, hamma narsani eslatishga to`g`ri kelgan. “Hozir hech nimani eslay olmayman. Ko`zimni ochganimda qizchalik bo`lganimni aytishdi. Bunga ham 16 kun bo`libdi. Faqat homilador bo`lganimni elas-elas eslayman. Komada yotganimda o`zimni qandaydir qop-qorong`i quvur ichida his qildim. Yuqori yop-yorug` edi. Tipirchilab, quvur ichidan chiqishga harakat qildim, ammo buning uddasidan chiqolmadim. Bu klinik o`lim holati ekanligini endi anglayapman”, deb kechinmalarini so`zladi Tamara.  
Tamaraga 28 oktyabr kuni kasalxonadan uyga ketishga ruxsat berilgan. Qizchasi Rita 40 kun davomida yaxshi rivojlangan. Ayol organizmini qayta tiklashi uchun yana davolanishi lozim, u kasalxonada yotganda qizchaga buvisi qaraydi. “Qizim nevaram bilan birga, qaytadan dunyoga keldi, uning yuragini urishga majbur qilgan reanimatologlardan minnatdorman”, dedi Tamaraning onasi quvonch bilan.